Bekroonde SA mediese navorser sterf weens Covid-19 | Netwerk24
31 Maart 2020 22:35
Prof. Gita RamjeeFoto: Aurum-instituut
Prof. Gita Ramjee, 'n bekroonde mediese navorser in die stryd teen MIV/vigs, is Dinsdag dood weens Covid-19, luidens 'n verklaring van die Suid-Afrikaanse Mediese Navorsingsraad (SAMRC).
Prof. Glenda Gray, president van dié raad, sê in die verklaring Ramjee het weens komplikasies wat met Covid-19 verbind word, gesterf.
Die Aurum-instituut, waar Ramjee die hoofwetenskaplike was, het luidens 'n verklaring gesê sy was 'n wêreldbekende wetenskaplike wat "onvermoeid gewerk het om oplossings vir die voorkoming van MIV vir vroue te vind".
Prof. Gavin Churchyard, uitvoerende groephoof van dié instituut, sê die wêreld het 'n dapper en deernisvolle leier in die stryd teen MIV verloor.
"Haar deurbrake in MIV-voorkoming het bygedra tot die wêreld se reaksie tot MIV/vigs."
Die Aurum-instituut is 'n gesondheidsorganisasie wat al meer as 20 jaar die stryd teen MIV en tuberkulose voer.
Ramjee, van KwaZulu-Natal, was ook voorheen 'n hoofspesialiswetenskaplike by die SAMRC en direkteur van sy MIV-voorkomingsnavorsingseenheid.
Sy was ook 'n ereprofessor aan die London School of Hygiene and Tropical Medicine, die Universiteit van Washington in Seattle en die Universiteit van Kaapstad.
Luidens die verklaring het Ramjee 'n deurslaggewende rol gespeel in kliniese toetse vir MIV-voorkoming. Sy is internasionaal vir haar werk bekroon, onder meer deur die European Development Clinical Trials Partnerships (EDCTP).